Proletari

Proletari () on taajama ja kaupunkikunta Novgorodin alueen Novgorodin piirissä Venäjällä. Se sijaitsee Bolšaja Niša -joen varrella 30 kilometriä Novgorodista kaakkoon. Taajamassa on 5 100 ja kunnassa 6 100 asukasta (vuonna 2010).

Maantiede ja asutus
Proletarin kunnan pinta-ala on 319,4 neliökilometriä. Se rajoittuu pohjoisessa Novgorodin piirin Bronnitsan kuntaan, idässä ja etelässä Kresttsyn piiriin sekä lännessä Ilmajärveen.Generalnyi plan, s. 5. Pinta-alasta 71,1 % on metsää ja 24,0 % maatalousmaataGeneralnyi plan, s. 11..

Kunta sijaitsee Ilmajärven–Olhavanjoen tasangollaGeneralnyi plan, s. 7.. Sen alueella virtaavat Niša- ja OlšankajoetGeneralnyi plan, s. 8.. Luonnonsuojelualueita ovat Ilmajärven itärannan rauhoitusalue sekä Proletarin ja Nilskon tammimetsätGeneralnyi plan, s. 13–14..

Keskustaajaman lisäksi kuntaan kuuluu 15 kylää: Bor, Dorožno, Gostsy, Krasnyje Stanki, Lzen, Nilsko, Osmojevo, Poljany, Povodje, Šabanovo, Sljuzovo, Veisko, Veretje, Zamlenje ja Zaretšje. Kahden-kolmensadan asukkaan paikkakuntia ovat Gostsy, Krasnyje Stanki ja Dorožno.Generalnyi plan, s. 15–16.

Historia
Nišajoen rannalla sijainnut kylä mainitaan ensimmäisen kerran vuoden 1495 verokirjassa. Vuonna 1885 paikkakunnalle perustettiin posliinitehdas, jonka työläisasutus sai vuonna 1922 nimen Proletari (”Proletaari”). Vuodesta 1931 lähtien sillä oli kaupunkimaisen taajaman status. Vuosina 1941–1963 Proletari oli Mstan piirin keskus. Gostsyn maalaiskunta liitettiin Proletarin kaupunkikuntaan vuonna 2010.

Liikenne, talous ja palvelut
Proletarin kautta kulkee Moskovan ja Pietarin välinen M10-valtatie. Taajamasta on linja-autoyhteys Novgorodiin.Generalnyi plan, s. 31–32.

Kunnan tärkeimmät elinkeinot ovat rakentaminen (35,1 %), kauppa (13,7 %) ja julkiset palvelut. 27,2 % työssäkäyvistä työskentelee kunnan ulkopuolella ja 36,5 % työikäisistä ei käy ansiotöissä.Generalnyi plan, s. 20–21. Proletarin tärkein yritys posliinitehdas on konkurssitilassa.

Keskustaajaman palveluihin kuuluu kaksi lastentarhaa, keskikoulu, lasten harrastuskeskus ja taidekoulu, ammattikoulu, kulttuuritalo, kaksi kirjastoa, poliklinikka ja piirisairaala, yleinen sauna, posti ja pankki. Eräitä julkisia palveluja on myös Gostsyssa.Generalnyi plan, s. 27–29.

Nähtävyydet
Veiskon ja Zamlenjen kylien lähellä on muinaisia asuin- ja hautapaikkoja. Rakennusmuistomerkkeihin kuuluvat Proletarin posliinitehtaan rakennukset sekä Gostsyn, Nilskon, Veretjen ja Zamlenjen vanhat asuintalot.Generalnyi plan, s. 12–13. Proletarissa toimii posliinitehtaan museo.

Lähteet


Viitteet

Aiheesta muualla
 Proletarin kunnan sivusto  

Luokka:Novgorodin alueen kaupunkimaiset taajamat
Luokka:Novgorodin piirin kunnat